د امریکائي او پاکستاني پوځ تعلقات په ښه کیدو دي
بل اړخته، د پاکستان په شمالي وزیرستان کې د جمعې په ورځ سحار وختي د ډرون یا بې پائلټه هوائي جهاز په حمله کې څلور کسان وژل شوې دي. رپورټونه وائي ډرون د شمالي وزیرستان مرکزي ښار میران شاه کې شوې ده
د امریکا د پوځ مشر جنرل مارټن ډیمپسي وئیلي د امریکا او د پاکستان د پوځ تعلقات مخ په ښه کیدو دي خو دواړه اړخه باید خپل منځو کې یو شمیر مسلې هم حل کړې چې پکې د نیټو رسد د پاره د لارو خلاصیدل هم شامل دي. جنرل مارټن ډیمپسي، چې د امریکائي ځواکونو د مشرانو د کمیټۍ مشر هم دی، وویل چې د پاکستان د طرفه د لارو د بندیدو د فیصلې نه یواځې امریکا نا بلکه نیټو او د نیټو نور اتحادي هیوادونو هم متاثر کیږي. جنرل ډیمپسي وویل د مۍ په میاشت کې د نیټو د سر مشرانو د غونډې نه وړاندې پاکستان او امریکائي پوځ په خپل منځو کې موجود مسائل حل کړې چې پکې د رسد بندې شوې لارې هم شامل دي. جنرل ډیمپسي خبریالانو ته وویل چې د شورو په ورځ د امریکا د پوځ د مرکزي کمانډ مشر جنرل جیمز میټیس او افغانستان کې د نیټو ځواکونو مشر جنرل جان ایلین او د پاکستان د پوځ مشر جنرل اشفاق پرویزکیاني په منځ کې شوؤ خبرو اترو په حقله ورته معلومات ورکړی شوې دي. تیر کال د نومبر په میاشت کې د مومندو قبائیلي سیمې په سلاله سرحدي چیک پوسټ باندې د نیټو په برید کې د ٢۴ پاکستاني پوځیانو د وژل کیدو ورستو د امریکا او پاکستان د پوځي مشرانو په منځ کې دا وړمبۍ نیغ په نیغه خبرې اترې وې. د سلاله د پیښې ورستو پاکستان افغانستان کې میشته نیټو ځواکونو د رسد د پاره خپله لار وو تړله او د امریکا او پاکستان د سخت تاؤتریخوالي ښکار شول. د پاکستان پارلیمان امریکا او نیټو سره د پاکستان د تعلقاتو د پاره په نوي تگ لاره غور کې مصروف دی او د پاکستان د قامي سلامتیه کمیټۍ وئیلي امریکا باید د سلاله په پیښه د پاکستان نه بخښنه ووغواړي. د امریکا صدر براک اوباما، امریکائي پوځي چارواکو او نیټو د پاکستاني عسکرو په وژنه خفگان څرگند کړی دی او پاکستان سره يي غمرازي کړې ده او پیښه يي د غلط فهمۍ او د ناقص روابطو نتیجه گرځولې ده. پاکستان دغه دریز ردوي. خو جنرل ډیمپسي وویل چې د امریکا او پاکستان د پوځونو تعلقات د بهترۍ په لار دي. هغه زیاته کړه پوځي چارواکو رابطې خو پرځائي کولی شي خو تگ لار یا پالیسي نه جوړوي. هغه دا هم وویل چې پاکستان او امریکائي پوځي چارواکې خپل منځو کې موجود مسائل د اهمیت او ترجیحاتو په بنیاد ترتیب کړي. بل اړخته، د پاکستان په شمالي وزیرستان کې د جمعې په ورځ سحار وختي د ډرون یا بې پائلټه هوائي جهاز په حمله کې څلور کسان وژل شوې دي. د پاکستان مطبوعاتی رپورټونه وائي ډرون د شمالي وزیرستان مرکزي ښار میران شاه کې یو کور په مزائیلو ویشتلی دی او په نتیجه کې يي څلور کسان ووژل شوې دي. پاکستان په خپله خاوره د ډرون حملو مخالفت کوي خو امریکائي چارواکې وائي ډرون حملو کې د القاعده او طالبانو اهم مشران په نخښه کړی شوې دي.